ส.อ.ท.เผยยอดส่งออกรถยนต์เดือนเม.ย. หด 7.52% นิวโลว์รอบ 24 เดือน
ส.อ.ท.เผยยอดส่งออกรถยนต์เดือนเม.ย. หด 7.52% เหลือ 67,114 คัน นิวโลว์รอบ 24 เดือน
ส.อ.ท.เผยยอดส่งออกรถยนต์เดือนเม.ย. หด 7.52% เหลือ 67,114 คัน นิวโลว์รอบ 24 เดือน
23 พ.ค. 2562

สภาอุตสาหกรรมแห่งประเทศไทย (ส.อ.ท.) เปิดเผยว่า การส่งออกรถยนต์สำเร็จรูปในเดือนเม.ย.62 ส่งออกได้ 67,114 คัน ต่ำสุดในรอบ 24 เดือน ลดลงจากเดือนเดียวกันของปีก่อน 7.52% โดยส่งออกลดลงเกือบทุกตลาด ยกเว้นตลาดออสเตรเลียที่กลับมาเพิ่มขึ้นเป็นเดือนแรกของปีนี้ และตลาดตะวันออกกลาง ที่ยังคงเติบโตขึ้นจากราคาน้ำมันดิบที่สูงขึ้น โดยคิดเป็นมูลค่าการส่งออก 35,545 ล้านบาท ลดลงจากเดือนเดียวกันของปีก่อน 3.02%
ดังนั้นจึงส่งผลให้ในช่วง 4 เดือนแรกของปีนี้ (ม.ค.-เม.ย.62) มียอดส่งออกรถยนต์สำเร็จรูป 366,955 คัน ลดลงจากช่วงเดียวกันของปีก่อน 0.23% คิดเป็นเป็นมูลค่าการส่งออก 185,200 ล้านบาท ลดลงจากช่วงเดียวกันของปีก่อน 2.46%
ส่วนยอดการผลิตรถยนต์ในเดือนเม.ย.62 อยู่ที่ 150,242 คัน เพิ่มขึ้นจากเดือนเดียวกันของปีก่อน 11.47% จากการผลิตรถกระบะเพื่อส่งออกเพิ่มขึ้น 9.37% และผลิตรถยนต์นั่ง และรถกระบะเพื่อจำหน่ายในประเทศเพิ่มขึ้น 26.99% และ 18.74% ตามลำดับ แต่ลดลง 24.43% จากเดือนมี.ค.62 เนื่องจากเดือนเม.ย.มีวันทำงานน้อย โดยยอดการผลิตรถยนต์ในช่วง 4 เดือนแรกของปีนี้ มีจำนวนทั้งสิ้น 711,729 คัน เพิ่มขึ้นจากช่วงเดียวกันของปีก่อน 5.52%
ด้านยอดขายรถยนต์ภายในประเทศเดือนเม.ย.62 มีจำนวนทั้งสิ้น 86,076 คัน เพิ่มขึ้นจากเดือนเดียวกันของปีก่อน 8.7% โดยยอดขายภายในประเทศที่เพิ่มขึ้น เนื่องจากเศรษฐกิจในประเทศยังขยายตัวอย่างต่อเนื่อง ความต้องการของผู้บริโภคที่ยังคงเพิ่มขึ้น มีการแนะนำรถยนต์รุ่นใหม่ที่ช่วยกระตุ้นการเติบโตของตลาดรถยนต์ การลงทุนโครงสร้างพื้นฐานด้านคมนาคมของภาครัฐ และการลงทุนภาคเอกชนที่ยังมีต่อเนื่อง นโยบายช่วยเหลือผู้มีรายได้น้อยและเกษตรกรจากภาครัฐ รวมทั้งการท่องเที่ยวจากต่างประเทศยังคงขยายตัวส่งผลให้ยอดขายรถยนต์ 4 เดือนแรกของปีนี้ อยู่ที่ 349,625 คัน เพิ่มขึ้นจากช่วงเดียวกันของปีก่อน 10.5%